এনএক্সটি ব্যাটলগ্রাউন্ড (২০২৩)
ব্যাটলগ্রাউন্ড একটি পেশাদার কুস্তি প্রতি-দর্শনে-পরিশোধ (পিপিভি) এবং ডাব্লিউডাব্লিউই নেটওয়ার্কের অনুষ্ঠান ছিল, যা ওয়ার্ল্ড রেসলিং এন্টারটেইনমেন্ট (ডাব্লিউডাব্লিউই) তাদের ব্র্যান্ড এনএক্সটির জন্য প্রযোজনা করেছে। এটি ব্যাটলগ্রাউন্ড কালানুক্রমিকের অধীনে প্রচারিত ষষ্ঠ অনুষ্ঠান ছিল। এই অনুষ্ঠানটি ২০২৩ সালের ২৮শে মে তারিখে মার্কিন যুক্তরাষ্ট্রের ম্যাসাচুসেটসের লয়েলের সোঙ্গাস সেন্টারে অনুষ্ঠিত হয়েছে। এই অনুষ্ঠানে সর্বমোট ছয়টি ম্যাচ অনুষ্ঠিত হয়েছে। এই অনুষ্ঠানের সর্বশেষ ম্যাচে কারমেলো হেইস এনএক্সটি চ্যাম্পিয়নশিপ ম্যাচে ব্রন ব্রেকারকে পরাজিত করেছে। অন্যান্য শীর্ষস্থানীয় ম্যাচে, টিফানি স্ট্র্যাটন এনএক্সটি নারী চ্যাম্পিয়নশিপের জন্য আয়োজিত একক ম্যাচে লাইরা ভালকিরিয়াকে এবং লাস্ট ম্যান স্ট্যান্ডিং ম্যাচে ইলিয়া দ্রাগুনভ ডাইজাককে পরাজিত করেছে।